
[bookmark: TextBodyBegin]Európsky parlament,
–	so zreteľom na všeobecný rozpočet Európskej únie na rozpočtový rok 2023[footnoteRef:1], [1:  	Ú. v. EÚ L 58, 23.2.2023, s. 1, ELI: http://data.europa.eu/eli/budget/2023/1/oj.] 

–	so zreteľom na konsolidovanú ročnú účtovnú závierku Európskej únie za rozpočtový rok 2023 (COM(2024)0272 – C10-0071/2024)[footnoteRef:2], [2:  	Ú. v. EÚ C, C/2024/5462, 10.10.2024, ELI: http://data.europa.eu/eli/C/2024/5462/oj.] 

–	so zreteľom na výročnú správu o činnosti Dvora audítorov za rok 2023 a jeho výročnú správu o rozpočtovom a finančnom riadení za rok 2023,
–	so zreteľom na výročnú správu Dvora audítorov o plnení rozpočtu za rozpočtový rok 2023 spolu s odpoveďami inštitúcií[footnoteRef:3], [3:  	Ú. v. EÚ C, C/2024/5882, 9.10.2024, ELI: http://data.europa.eu/eli/C/2024/5882/oj.] 

–	so zreteľom na vyhlásenie o vierohodnosti[footnoteRef:4] vedenia účtov a zákonnosti a správnosti príslušných operácií, ktoré poskytol Dvor audítorov za rozpočtový rok 2023 v súlade s článkom 287 Zmluvy o fungovaní Európskej únie, [4:  	Ú. v. EÚ C, C/2024/6041, 10.10.2024, ELI: http://data.europa.eu/eli/C/2024/6041/oj.] 

–	so zreteľom na článok 314 ods. 10 a články 317, 318 a 319 Zmluvy o fungovaní Európskej únie,
–	so zreteľom na nariadenie Európskeho parlamentu a Rady (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie, o zmene nariadení (EÚ) č. 1296/2013, (EÚ) č. 1301/2013, (EÚ) č. 1303/2013, (EÚ) č. 1304/2013, (EÚ) č. 1309/2013, (EÚ) č. 1316/2013, (EÚ) č. 223/2014, (EÚ) č. 283/2014 a rozhodnutia č. 541/2014/EÚ a o zrušení nariadenia (EÚ, Euratom) č. 966/2012[footnoteRef:5], a najmä na jeho články 59, 118, 260, 261 a 262, [5:  	Ú. v. EÚ L 193, 30.7.2018, s. 1, ELI: http://data.europa.eu/eli/reg/2018/1046/oj.] 

–	so zreteľom na nariadenie Európskeho parlamentu a Rady (EÚ, Euratom) 2024/2509 z 23. septembra 2024 o rozpočtových pravidlách, ktoré sa vzťahujú na všeobecný rozpočet Únie[footnoteRef:6], a najmä na jeho články 59, 118, 266, 267 a 268, [6:  	Ú. v. EÚ L, 2024/2509, 26.9.2024, ELI: http://data.europa.eu/eli/reg/2024/2509/oj.] 

–	so zreteľom na článok 102 a prílohu V k rokovaciemu poriadku,
–	so zreteľom na správu Výboru pre kontrolu rozpočtu (A10-0047/2025),
1.	udeľuje generálnemu tajomníkovi Dvora audítorov absolutórium za plnenie rozpočtu Dvora audítorov za rozpočtový rok 2023;
2.	uvádza svoje poznámky v priloženom uznesení;
3.	poveruje svoju predsedníčku, aby postúpila toto rozhodnutie a uznesenie, ktoré je jeho neoddeliteľnou súčasťou, Rade, Komisii a Dvoru audítorov a aby zabezpečila ich uverejnenie v Úradnom vestníku Európskej únie (v sérii L).

2. Uznesenie Európskeho parlamentu zo 7. mája 2025 s poznámkami, ktoré je neoddeliteľnou súčasťou rozhodnutia o absolutóriu za plnenie všeobecného rozpočtu Európskej únie za rozpočtový rok 2023, oddiel V – Dvor audítorov (2024/2023(DEC))
Európsky parlament,
–	so zreteľom na svoje rozhodnutie o absolutóriu za plnenie všeobecného rozpočtu Európskej únie za rozpočtový rok 2023, oddiel V – Dvor audítorov,
–	so zreteľom na článok 102 a prílohu V k rokovaciemu poriadku,
–	so zreteľom na správu Výboru pre kontrolu rozpočtu (A10-0047/2025),
A.	keďže v súvislosti s postupom udelenia absolutória chce orgán udeľujúci absolutórium podčiarknuť mimoriadny význam ďalšieho posilňovania demokratickej legitimity inštitúcií Únie zvyšovaním transparentnosti a zodpovednosti a zavedením koncepcie zostavovania rozpočtu podľa výkonnosti a dobrého riadenia ľudských zdrojov;
B.	keďže Dvor audítorov je externým audítorom Únie, ktorého úlohou je prostredníctvom nezávislej, profesionálnej a účinnej audítorskej práce posudzovať hospodárnosť, účinnosť, efektívnosť, zákonnosť a správnosť opatrení Únie na zlepšenie zodpovednosti, transparentnosti a finančného riadenia, a tým posilniť dôveru občanov a účinne reagovať na súčasné a budúce výzvy, ktorým Únia čelí;
C.	keďže bez toho, aby boli dotknuté články 287 a 319 Zmluvy o fungovaní Európskej únie (ďalej len „ZFEÚ“), od uzavretia rozpočtového roka 1987 vykonáva audit účtov a príjmov Dvora audítorov každý rok nezávislý externý audítor a od správy za rozpočtový rok 1992 sa správy externého audítora uverejňujú v Úradnom vestníku Európskej únie;
D.	keďže zodpovednosť za riadenie voči rozpočtovým orgánom sa zabezpečuje prostredníctvom výročnej správy o činnosti generálneho tajomníka Dvora audítorov, ktorej účelom je v súlade s článkom 74 ods. 9 nariadenia o rozpočtových pravidlách poskytnúť informácie o riadení zdrojov vrátane systémov a o účinnosti a efektívnosti systémov vnútornej kontroly Dvora audítorov;
E.	keďže Dvor audítorov vykonávaním svojich úloh transparentným a nezávislým spôsobom prispieva k demokratickému dohľadu, verejnej diskusii a správnemu finančnému riadeniu Únie;
F.	keďže Dvor audítorov zaujal stanovisko, že na posúdenie riadenia, zodpovednosti a transparentnosti Únie, ako aj kvality a spoľahlivosti oznamovaných informácií a údajov o vykonávaní politík Únie by bolo najlepším riešením, aby bol Dvor audítorov poverený auditom všetkých inštitúcií, orgánov, úradov a agentúr Únie zriadených zmluvami alebo na základe zmlúv a všetkých medzivládnych štruktúr, ktoré majú kľúčový význam pre fungovanie Únie; keďže Európsky parlament dôrazne podporuje Dvor audítorov a privítal by iniciatívy, ktoré by posilnili schopnosť Dvora audítorov plniť svoj mandát;
1.	konštatuje, že rozpočet Dvora audítorov patrí do okruhu 7 VFR „Európska verejná správa“, ktorý v roku 2023 predstavoval 12,3 miliardy EUR (čo predstavuje 6,4 % celkového rozpočtu Únie); konštatuje, že rozpočet Dvora audítorov vo výške približne 0,2 miliardy EUR predstavuje približne 1,5 % celkových administratívnych výdavkov Únie a menej ako 0,1 % celkových výdavkov Únie;
2.	poznamenáva, že Dvor audítorov vo svojej výročnej správe za rozpočtový rok 2023 preskúmal vzorku 70 transakcií v oddiele Administratíva, o 10 viac ako v roku 2022; ďalej konštatuje, že podľa Dvora audítorov administratívne výdavky zahŕňajú výdavky na ľudské zdroje vrátane výdavkov na dôchodky, ktoré v roku 2023 predstavovali približne 70 % celkových administratívnych výdavkov, a výdavky na budovy, zariadenie, energetiku, komunikáciu a informačné technológie, a že jeho práca počas mnohých rokov naznačuje, že tieto výdavky sú celkovo nízkorizikové;
3.	víta neustále zvyšovanie počtu transakcií kontrolovaných Dvorom audítorov v oddiele Administratíva; berie na vedomie plánovaný audit verejnej služby Únie, ale pripomína, že je dôležité dôkladnejšie preskúmať administratívne výdavky, a opakuje svoju výzvu, aby sa do tejto práce zahrnuli komplexné údaje o všetkých inštitúciách s cieľom poskytnúť ucelený základ pre konzistentný postup udeľovania absolutória;
4.	konštatuje, že 21 (30 %) zo 70 operácií obsahovalo chyby, ale že Dvor audítorov na základe 5 vyčíslených chýb odhaduje, že chybovosť bola pod prahom významnosti;
5.	konštatuje, že účtovnú závierku Dvora audítorov vykonáva nezávislý externý audítor, aby sa zabezpečilo uplatnenie rovnakých zásad transparentnosti, zodpovednosti a nezávislosti, aké Dvor audítorov uplatňuje na subjekty, ktoré kontroluje;
Rozpočtové a finančné riadenie
6.	konštatuje, že celkový rozpočet Dvora audítorov na rok 2023 predstavoval 175 059 922 EUR, čo zodpovedá zvýšeniu o 7,97 % zo 162 141 175 EUR v roku 2022; konštatuje, že zvýšenie bolo spôsobené najmä úpravami platov a deviatimi novými dočasnými pracovnými miestami súvisiacimi s Nástrojom Európskej únie na obnovu; konštatuje, že na rok 2023 bolo 88,5 % rozpočtových prostriedkov určených pre jeho členov a zamestnancov, zatiaľ čo 11,5 % na budovy, vybavenie a rôzne výdavky;
7.	konštatuje, že miera plnenia záväzkov a platieb bola vysoká, hoci o niečo nižšia ako v roku 2022; konštatuje, že miera čerpania rozpočtových prostriedkov dosiahla 97,92 % a platby predstavovali 94,45 % celkových záväzkov v porovnaní s 98,12 % a 95,26 % v roku 2022;
8.	konštatuje, že nezákonná a neodôvodnená útočná vojna Ruska proti Ukrajine vytvorila rôznymi spôsobmi tlak na rozpočet Dvora audítorov, a to aj v podobe rastúcej inflácie a úprav platov a výrazného zvýšenia nákladov na elektrickú energiu a vykurovanie;
9.	zdôrazňuje, že plnenie rozpočtu na rok 2023 ovplyvnili dva faktory, ktoré vysvetľujú o niečo nižšiu mieru plnenia ako v roku 2022:
1.	vyššia než rozpočtovaná úroveň inflácie a z nej vyplývajúca cenová indexácia, ktorá ovplyvnila nové a existujúce zmluvy, čo spôsobilo dodatočné rozpočtové potreby na pokrytie výdavkov nesúvisiacich s platmi, a najmä rozpočtových riadkov pre energetiku a IT; tieto zvýšenia rozpočtových prostriedkov sa napokon umožnili najmä v dôsledku nedostatočného využitia niektorých rozpočtových prostriedkov v kapitole 10 (Členovia inštitúcie), v kapitole 12 (Úradníci a dočasní zamestnanci) a v hlave 2 v rozpočtových riadkoch, ako sú Publikácie, Špecializované konzultácie, štúdie a prieskumy a Výdavky na tlmočenie;
2.	vyššia fluktuácia zmluvných zamestnancov a VNE (niektoré zmluvy VNE neboli predĺžené a niekoľko VNE prešlo interným výberovým konaním pre dočasných zamestnancov), oneskorenia a ťažkosti pri výberových konaniach rovnako ako v prípade všetkých európskych orgánov v Luxembursku;
10.	konštatuje, že v priebehu roka 2023 Dvor audítorov vykonal 36 rozpočtových presunov v celkovej výške 5 676 379 EUR, ktorých cieľom bolo zaistiť hladké fungovanie rôznych oddelení Dvora audítorov a splniť všetky súvisiace požiadavky;
11.	konštatuje, že v roku 2023 Dvor audítorov nakúpil tovar a služby v celkovej výške 23 426 750,05 EUR (5 512 853 EUR v roku 2022 a 15 215 515 EUR v roku 2021), z čoho nákupy od miestnych dodávateľov predstavovali 21 453 665,05 EUR (4 848 701 EUR v roku 2022 a 10 144 812 EUR v roku 2021);
12.	s uspokojením konštatuje, že externý audítor vyhlásil, že pridelené zdroje boli použité na plánovaný účel a že kontrolné postupy zavedené povoľujúcimi úradníkmi poskytli potrebné záruky, aby sa zabezpečilo, že finančné operácie sú v súlade s platnými pravidlami a predpismi;
13.	víta, že celkový rozpočet na služobné cesty Dvora audítorov (pre členov a zamestnancov) pôvodne stanovený na 2 722 500 EUR sa vzhľadom na zmeny v pracovných metódach Dvora audítorov po pandémii znížil o 4,4 % na 2 602 500 EUR;
14.	vyzýva Dvor audítorov, aby komplexne preskúmal príspevky za cestu a účasť na schôdzach a zabezpečil, aby boli výdavky nákladovo efektívne, odôvodnené a environmentálne udržateľné, pričom sa preskúma aj možnosť vyššieho využívania hybridných schôdzí s cieľom znížiť zbytočné výdavky a emisie uhlíka;
Vnútorné riadenie, výkonnosť a vnútorná kontrola
15.	víta skutočnosť, že v roku 2023 Dvor audítorov výrazne zvýšil počet kontrol na mieste v porovnaní s predchádzajúcimi tromi rokmi, keď pre pandémiu ochorenia COVID-19 stále platili obmedzenia týkajúce sa cestovania a verejného zdravia; konštatuje, že Dvor audítorov strávil celkovo 4 897 dní v členských štátoch a mimo EÚ v porovnaní s 2 984 dňami v roku 2022, 1 156 dňami v roku 2021, 1 190 dňami v roku 2020 a 3 605 dňami v roku 2019;
16.	konštatuje, že v priebehu roka 2023 Dvor audítorov predložil 2 výročné správy, 4 osobitné výročné správy, 29 osobitných správ, 4 stanoviská a 6 preskúmaní, čo predstavuje spolu 45 položiek;
17.	konštatuje, že z 29 strategických opatrení stratégie Dvora audítorov na roky 2021 – 2025 bolo 1 zrušené a zvyšných 28 plne vykonaných;
18.	oceňuje, že Dvor audítorov meria vykonanie svojich odporúčaní pri následnej kontrole vykonávanej svojimi audítormi; konštatuje, že v roku 2023 Dvor audítorov analyzoval odporúčania adresované Komisii a iným inštitúciám vo svojich správach za rok 2019; oceňuje, že z analýzy vyplynulo, že z odporúčaní, ktoré znovu skontroloval, sa 100 % z 15 odporúčaní uvedených vo výročnej správe Dvora audítorov za rok 2019 a 85 % z 208 odporúčaní uvedených v osobitných správach Dvora audítorov z roku 2019 vykonalo buď v plnom rozsahu, v niektorých ohľadoch alebo vo väčšine ohľadov;
19.	víta pripravenosť Dvora audítorov reagovať na žiadosť Európskeho parlamentu, aby svoju audítorskú prácu zameral na najnaliehavejšie výzvy, ako aj na zlepšenie spolupráce s Konferenciou predsedov výborov Európskeho parlamentu; zdôrazňuje, že Dvor audítorov by mal mať úplný prístup k nástrojom na hodnotenie rizika podvodov vrátane databáz Komisie a členských štátov týkajúcich sa prípadov podvodov v súvislosti s finančnými prostriedkami Únie, aby sa posilnili systémy včasného varovania pred podvodnými činnosťami; vyjadruje hlboké poľutovanie nad tým, že prístup Dvora audítorov k systému FENIX, novému nástroju na podávanie správ o Mechanizme na podporu obnovy a odolnosti, zostáva nedoriešený vzhľadom na to, že Komisia poskytuje Dvoru audítorov prístup len k niektorým modulom nástroja FENIX, pričom informácie, ktoré sú v nich obsiahnuté, sa neaktualizujú načas; naliehavo vyzýva Komisiu, aby Dvoru audítorov bezodkladne poskytla úplný a okamžitý prístup ku všetkým modulom nástroja FENIX; konštatuje, že Generálne riaditeľstvo Komisie pre hospodárske a finančné záležitosti sa snažilo poskytnúť Dvoru audítorov prístup k spisom z nástroja FENIX do dvoch týždňov od schválenia žiadosti o platbu; je však znepokojený tým, že v praxi sa táto lehota v mnohých prípadoch nedodržiava a že v niektorých prípadoch došlo k oneskoreniam až o dva a pol mesiaca, čo výrazne spomalilo zverejnenie zistení Dvora audítorov; pripomína, že komisár pre rozpočet na schôdzi výboru CONT 10. októbra 2024 otvorene vyhlásil, že Dvor audítorov má plný mandát, pokiaľ ide o Mechanizmus na podporu obnovy a odolnosti, čo znamená, že treba rýchlo zlepšiť prístup Dvora audítorov ku všetkým nástrojom potrebným na plnenie jeho mandátu;
20.	vyzýva Dvor audítorov, aby rozsah svojho auditu rozšíril o operácie Európskej investičnej banky (ďalej len „EIB“) financované z jej vlastných zdrojov vzhľadom na rastúcu úlohu EIB v hospodárskej, finančnej a priemyselnej politike EÚ; naliehavo vyzýva Komisiu a členské štáty, aby Dvoru audítorov udelili právny mandát potrebný na toto rozšírenie;
21.	oceňuje včasné a príhodné osobitné správy o vykonávaní Mechanizmu na podporu obnovy a odolnosti, ktoré orgánu udeľujúcemu absolutórium umožňujú účinne vykonávať svoje právomoci a poskytovať Komisii odporúčania na zlepšenie fungovania tohto nástroja; naliehavo vyzýva Dvor audítorov, aby posilnil svoju úlohu v boji proti podvodom súvisiacim s rozpočtom Únie tým, že identifikuje nedostatky, bude sa zapájať do diskusií o boji proti podvodom, zintenzívni audity, bude spolupracovať s orgánmi na odhaľovanie podvodov a bude poskytovať príslušnú spätnú väzbu orgánu udeľujúcemu absolutórium;
22.	konštatuje, že na konci roka 2023 mal Dvor audítorov 969 zamestnancov; konštatuje, že v roku 2023 tvorili ženy 53 % zamestnancov a muži 47 %, čo je rovnaký podiel ako v roku 2022; vyjadruje poľutovanie nad tým, že ženy predstavujú len 30 % vyššieho manažmentu, čo znamená výrazný pokles z 36,4 % v roku 2022; zdôrazňuje, že celkový podiel žien na riadiacich pozíciách sa v roku 2023 znížil; vyzýva Dvor audítorov, aby pokračoval v úsilí o podporu rodovej rovnováhy v strednom a vyššom manažmente;
Ľudské zdroje, rovnosť a dobré pracovné podmienky zamestnancov
23.	je znepokojený tým, že proces prijímania zamestnancov si vyžadoval dodatočné úsilie, keďže približne 50 % uchádzačov odmietlo pracovné ponuky Dvora audítorov, čiastočne z dôvodu obmedzenej atraktívnosti Luxemburska ako miesta výkonu práce a vysokých životných nákladov; konštatuje však, že veľké audítorské spoločnosti pôsobiace v Luxembursku takisto čelia výzvam a v súčasnosti sa obracajú na ázijské trhy, aby zamestnali audítorov; zdôrazňuje, že Dvor audítorov nemôže takýto prístup uplatniť z dôvodu bezpečnosti a spôsobilosti; uznáva úsilie Dvora audítorov a nabáda ho, aby spolupracoval s ostatnými inštitúciami so sídlom v Luxembursku v rámci medziinštitucionálnej skupiny na vysokej úrovni s cieľom zvýšiť atraktívnosť Luxemburska v očiach potenciálnych zamestnancov prostredníctvom konkrétnych opatrení, ako sú vyššie príspevky na presťahovanie, príspevky na bývanie na zmiernenie vysokých nákladov na prenájom pre zamestnancov nižšej triedy a dočasné bývanie na krátkodobé pobyty za primeranú cenu, aby sa tak zvýšila príťažlivosť zamestnania v Luxembursku;
24.	pripomína Zmluvu o Európskej únii a skutočnosť, že EÚ a jej inštitúcie majú podporovať solidaritu a rovnosť medzi ženami a mužmi;
25.	súhlasí s obavami Dvora audítorov, že audítorské povolanie vo všeobecnosti čelí problémom s prijímaním zamestnancov z dôvodu nedostatočného záujmu mladých zamestnancov o pracovné miesta v odvetví auditu a kontroly; požaduje proaktívne riešenia a okamžitú systematickú medziinštitucionálnu spoluprácu s cieľom riešiť túto otázku;
26.	súhlasí s pripomienkami Dvora audítorov, že výberové konania EPSO nie vždy dosahujú cieľ prilákať a vybrať vhodné profily uchádzačov zo súkromného sektora; zdôrazňuje viaceré problémy týkajúce sa výberových konaní EPSO, napríklad technické problémy s testovaním na diaľku, ktoré viedli k zrušeniu jedného výberového konania a pozastaveniu všetkých ostatných výberových konaní; berie na vedomie obavy týkajúce sa postupov prijímania nových zamestnancov a výberových konaní; nabáda Dvor audítorov, aby pokračoval v úsilí o riešenie tejto situácie s cieľom zabezpečiť kontinuitu činnosti Dvora audítorov; s uznaním konštatuje, že Dvor audítorov spolupracoval s Európskym úradom pre výber pracovníkov s cieľom organizovať v pravidelných intervaloch audítorské výberové konania; navrhuje možnú spoluprácu s inými príslušnými orgánmi Únie s cieľom optimalizovať postupy prijímania zamestnancov;
27.	oceňuje skutočnosť, že Dvor audítorov zorganizoval flexibilné a rôznorodé výberové konania, ako sa stanovuje v Služobnom poriadku a Podmienkach zamestnávania ostatných zamestnancov Európskej únie, a zaviedol postupy na udržanie talentovaných zamestnancov;
28.	berie na vedomie režim telepráce (do 10 dní mesačne), ktorý Dvor audítorov ponúka s cieľom zmierniť problémy s prijímaním zamestnancov; víta opatrenia, ktoré Dvor audítorov prijal v roku 2023 s cieľom zabezpečiť fyzickú a duševnú pohodu zamestnancov;
29.	konštatuje, že miera voľných pracovných miest v decembri 2023 bola 2,27 % a miera fluktuácie zamestnancov (počet odchádzajúcich zamestnancov v pomere ku všetkým zamestnancom) bola 6,6 %;
30.	oceňuje úsilie Dvora audítorov udržať v roku 2023 mieru voľných pracovných miest na nízkej úrovni; plne sa však stotožňuje s obavami z nedostatočnej geografickej rovnováhy medzi novoprijatými zamestnancami, v dôsledku čoho sú zamestnanci Dvora audítorov ako celok ešte menej geograficky reprezentatívni; berie na vedomie, že podľa Dvora audítorov existuje riziko, že v priebehu piatich rokov nebude auditom pokrytých niekoľko severských členských štátov vzhľadom na možnú absenciu audítorov z týchto členských štátov;
31.	víta skutočnosť, že Dvor audítorov prijal rôzne opatrenia na riešenie otázky geografickej vyváženosti, ako napríklad zvýšenie propagácie výberových konaní Dvora audítorov a oznámení o voľných pracovných miestach vo výrazne nedostatočne zastúpených členských štátoch, spolupráca s členmi Dvora audítorov pri šírení jeho oznámení a oslovovanie potenciálnych kandidátov prostredníctvom účasti na kariérnych veľtrhoch v niektorých členských štátoch; nabáda, aby sa zvážili ďalšie kroky, ako sú stratégie včasného zapojenia, prilákanie mladých talentov z krajín s nízkym zastúpením; s určitým poľutovaním konštatuje, že sú ešte potrebné ďalšie kroky, aby sa dosiahla rodová rovnováha v strednom a vyššom manažmente;
32.	víta skutočnosť, že na konci roka 2023 bolo obsadených všetkých 29 dodatočných pracovných miest potrebných na audit Mechanizmu na podporu obnovy a odolnosti vo výške 723,8 miliardy EUR; zdôrazňuje však, že významnosť, zložitosť, veľké sumy a rýchle vyplácanie prostriedkov z Mechanizmu na podporu obnovy a odolnosti naďalej predstavujú výzvy a že nie všetky aspekty Mechanizmu na podporu obnovy a odolnosti možno pokryť dostupnými zdrojmi, ktoré Dvoru audítorov umožňujú posúdiť uspokojivé plnenie míľnikov a cieľov, a teda zákonnosť a správnosť platieb v rámci Mechanizmu na podporu obnovy a odolnosti, ale nie sú dostatočné na systematické pokrytie súladu výdavkov Mechanizmu na podporu obnovy a odolnosti s právnymi predpismi Únie a vnútroštátnymi právnymi predpismi; zdôrazňuje, že je dôležité zabezpečiť, aby sa Dvoru audítorov neustále poskytovalo primerané personálne obsadenie na plnenie jeho mandátu, ako aj dodatočných povinností vyplývajúcich z nových finančných nástrojov, ako je Mechanizmus na podporu obnovy a odolnosti; oceňuje úsilie, ktoré Dvor audítorov doteraz vynaložil na plnenie svojich povinností v súvislosti s Mechanizmom na podporu obnovy a odolnosti napriek tomu, že nie sú k dispozícii úplne primerané zdroje;
33.	je si vedomý toho, že Dvor audítorov nemá žiadnu úlohu v procese výberu členov podľa článku 286 ods. 2 ZFEÚ; poukazuje však na to, že medzi členmi Dvora audítorov stále pretrváva značná rodová nerovnováha, keďže medzi 27 členmi je len 10 žien; vyjadruje poľutovanie nad tým, že 12 členských štátov nikdy nenavrhlo za členku Dvora audítorov ženu; vyzýva Dvor audítorov, aby vyhodnotil svoje celkové zloženie a poskytol túto analýzu Rade a členským štátom, s cieľom zabezpečiť, aby sa pri budúcich postupoch menovania náležite zohľadnila rodová rovnováha; opakuje svoju výzvu členským štátom, aby navrhovali kandidátov rôznych pohlaví s cieľom dosiahnuť vyváženejšie a reprezentatívnejšie zloženie Dvora audítorov;
34.	vyjadruje poľutovanie nad tým, že Rada opakovane nominovala členov Dvora audítorov, hoci ich Európsky parlament zamietol; zdôrazňuje, že Európsky parlament by mal mať záväznú úlohu pri posudzovaní vhodnosti kandidátov na členov Dvora audítorov;
35.	konštatuje, že v roku 2023 bola priemerná neprítomnosť z dôvodu choroby 10 dní na zamestnanca v porovnaní s 12,2 dňami v roku 2022; ďalej konštatuje, že v roku 2023 boli štyria zamestnanci (v porovnaní s ôsmimi v roku 2022) neprítomní z dôvodu dlhotrvajúcej choroby, ktorá je vymedzená ako choroba trvajúca viac ako 200 dní v roku;
36.	so znepokojením konštatuje, že v roku 2023 bolo nahlásených 7 prípadov vyhorenia, čo predstavuje rovnaký znepokojujúci počet ako v roku 2022; víta skutočnosť, že Dvor audítorov prijal niekoľko krokov na zníženie rizika vyhorenia zavedením úplného programu dobrých životných podmienok, ponúknutím odbornej prípravy v oblasti odolnosti, uverejnením a vykonávaním usmernení o návrate do práce po dlhodobej práceneschopnosti, pokračovaním v poskytovaní prvej pomoci v oblasti duševného zdravia a poskytovaním finančnej podpory zamestnancom tým, že pokryje náklady na 10 konzultácií s psychológom podľa vlastného výberu;
37.	s uznaním konštatuje, že v roku 2023 Dvor audítorov opäť prekročil cieľ v oblasti odbornej prípravy, a to päť dní inej ako jazykovej odbornej prípravy audítorov ročne (6,7 dňa), v súlade s odporúčaniami Medzinárodnej federácie účtovníkov; berie na vedomie najmä odbornú prípravu zamestnancov Dvora audítorov týkajúcu sa nástroja NextGenerationEU a Mechanizmu na podporu obnovy a odolnosti;
38.	víta prijatie novej politiky v decembri 2022, ktorou sa má zabezpečiť pracovisko vyznačujúce sa úctivými vzťahmi bez obťažovania a ktorá sa zameriava na prevenciu, zvyšovanie informovanosti a včasné odhaľovanie; zdôrazňuje opatrenia, ako bola prezentácia všetkým zamestnancom v januári 2023, ktorej cieľom bolo zlepšiť pochopenie politiky, zavedenie harmonizovaného formulára na podávanie správ a uverejnenie prvej súhrnnej výročnej správy o vykonávaní politiky;
39.	víta akčný plán Dvora audítorov v oblasti rozmanitosti a začlenenia na roky 2021 – 2025; s uspokojením berie na vedomie organizáciu tretieho ročníka týždňa informovanosti o zdravotných postihnutiach a medziinštitucionálne iniciatívy na podporu inkluzívnosti; zdôrazňuje úsilie Dvora audítorov vrátane jeho prieskumu o prístupnosti pracoviska, účasti na Cene európskej ombudsmanky za dobrú správu vecí verejných a externého auditu prístupnosti budov v súlade s luxemburskými právnymi predpismi v oblasti prístupnosti z roku 2023;
40.	zdôrazňuje kľúčovú úlohu Dvora audítorov ako nezávislého externého audítora Únie a strážcu jej financií, čo si vyžaduje, aby Dvor audítorov dodržiaval najvyššie normy integrity, profesionality a zodpovednosti a slúžil ako vzorová inštitúcia, ktorá vzbudzuje pocit istoty a dôveryhodnosti; pripomína, že v súlade s článkom 285 ZFEÚ musia členovia Dvora audítorov vykonávať svoju funkciu úplne nezávisle a dodržiavať najvyššie etické zásady, preukazovať bezúhonnosť, objektívnosť, profesionálne správanie, dôstojnosť, odhodlanie a lojalitu;
Etický rámec a transparentnosť
41.	víta skutočnosť, že interné pravidlá oznamovania závažných nezrovnalostí (oznamovanie protispoločenskej činnosti) sa aktualizovali, aby boli jasnejšie a podrobnejšie a aby poskytovali zamestnancom viac informácií; berie na vedomie, že v Dvore audítorov v roku 2023 neboli zaznamenané žiadne prípady oznamovania protispoločenskej činnosti; ďalej konštatuje, že v roku 2023 Dvor audítorov začal aj proces aktualizácie pravidiel Dvora audítorov týkajúcich sa vykonávania administratívnych zisťovaní a disciplinárnych konaní, ktorý bol dokončený začiatkom roka 2024;
42.	konštatuje, že v roku 2023 Dvor audítorov zorganizoval 3 podujatia odbornej prípravy osobitne zamerané na etiku, ktoré prilákali 60 účastníkov; berie na vedomie skutočnosť, že kurzy etiky Dvora audítorov boli otvorené pre všetkých zamestnancov vrátane riadiacich pracovníkov a že štandardné kurzy sú povinné pre nových zamestnancov a zahŕňajú verejnú etiku a politiku Dvora audítorov proti obťažovaniu; vyjadruje poľutovanie nad tým, že pravidelné kurzy týkajúce sa etiky neboli povinné pre všetkých zamestnancov;
43.	oceňuje skutočnosť, že Dvor audítorov zorganizoval 6 kurzov odbornej prípravy o podvodoch vrátane podvodov v oblasti verejného obstarávania, podvodov v oblasti DPH a podvodov v súvislosti s Mechanizmom na podporu obnovy a odolnosti; víta skutočnosť, že v júni 2023 Európsky úrad pre boj proti podvodom (ďalej len „OLAF“) poskytol odbornú prípravu o pohovoroch v prípadoch podozrenia z podvodu a korupcie; konštatuje, že v novembri 2023 Dvor audítorov spolu s Európskou prokuratúrou a úradom OLAF zorganizoval dvojdňový kurz o podvodoch v oblasti verejného obstarávania v Únii;
44.	je znepokojený správou médií, že vyšetrovanie Európskej prokuratúry týkajúce sa zneužitia finančných prostriedkov bývalým predsedom Dvora audítorov je v súčasnosti zablokované rozhodnutím Dvora audítorov nezbaviť ho imunity; žiada Dvor audítorov, aby v plnej miere spolupracoval s Európskou prokuratúrou pri všetkých vyšetrovaniach, ktoré spustí, a aby informoval o dôvodoch svojho rozhodnutia nezbaviť svojho bývalého predsedu imunity;
45.	vyzýva Dvor audítorov, aby zabezpečil, že všetci jeho členovia a vedúci pracovníci zverejnia svoje finančné záujmy, dary a vyhlásenia o pohostinstve vo verejnej online databáze v súlade s najlepšími postupmi uvedenými v pravidlách transparentnosti EÚ;
46.	vyjadruje poľutovanie nad tým, že Dvor audítorov v plnej miere nespolupracoval s Európskou prokuratúrou, pretože odmietol zbaviť svojho bývalého predsedu imunity a odoprel Európskej prokuratúre vykonanie prehliadky vo svojich priestoroch v súvislosti s vyšetrovaním možného protiprávneho konania, čo by sa podľa Európskej prokuratúry mohlo považovať za zásah do riadneho priebehu vyšetrovania; pripomína, že Dvor audítorov je ako externý audítor Únie viazaný zásadami zodpovednosti, integrity a transparentnosti, ako aj zásadou vzájomnej lojálnej spolupráce medzi inštitúciami EÚ; vyzýva Dvor audítorov, aby zabezpečil, že imunita sa nebude uplatňovať s cieľom brániť legitímnemu súdnemu konaniu, a aby prijal všetky potrebné opatrenia na zabezpečenie úplného súladu s medziinštitucionálnou spoluprácou pri predchádzaní podvodom a ich vyšetrovaní;
47.	so znepokojením konštatuje, že podľa správ médií Európska prokuratúra požiadala v roku 2023 o zbavenie viacerých zamestnancov Dvora audítorov imunity a Dvor audítorov dodnes odmieta vyhovieť tejto žiadosti; zdôrazňuje, že hoci imunita slúži na ochranu nezávislosti inštitúcií EÚ, nemala by sa zneužívať na ochranu jednotlivcov pred legitímnou súdnou kontrolou; domnieva sa, že žiadosti o zbavenie imunity by sa mali zamietnuť len za výnimočných okolností; vyzýva Dvor audítorov, aby orgánu udeľujúcemu absolutórium poskytol podrobné odôvodnenie svojho rozhodnutia v tejto veci, prípadne s uvedením konkrétnych právnych a procesných obáv, ktoré viedli k zamietnutiu; ďalej naliehavo vyzýva Dvor audítorov, aby pri spolupráci s Európskou prokuratúrou a inými orgánmi EÚ zodpovednými za boj proti podvodom a zneužitiam právomoci zachoval vysokú úroveň transparentnosti a zodpovednosti;
48.	konštatuje, že v roku 2023 úrad OLAF ani európska ombudsmanka nezačali žiadne vyšetrovania týkajúce sa Dvora audítorov;
49.	víta skutočnosť, že v roku 2024 Dvor audítorov spolu so Súdnym dvorom vyzval Komisiu, aby sa zúčastnila na medziinštitucionálnom dialógu s cieľom dohodnúť sa na spoločných pravidlách týkajúcich sa používania služobných vozidiel, čo je v súlade s poznámkou uvedenou v uzneseniach Európskeho parlamentu z 11. apríla 2022 o absolutóriu za plnenie rozpočtov Dvora audítorov a Súdneho dvora; zdôrazňuje výzvu všetkým inštitúciám Únie, aby sa dohodli na jednotnom systéme, ktorý by sa uplatňoval horizontálne, čo by znížilo zmätok a zvýšilo transparentnosť a efektívnosť pri využívaní verejných prostriedkov; konštatuje, že v rámci medziinštitucionálneho prípravného výboru pre otázky spojené so služobným poriadkom bude vytvorená pracovná skupina; oceňuje, že Dvor audítorov je pripravený zosúladiť pravidlá s platnými pravidlami Komisie, ale opakuje kritiku, ktorá už bola vyjadrená v predchádzajúcich uzneseniach o absolutóriu v súvislosti s novým rozhodnutím z roku 2022 týkajúcim sa ciest, služobných ciest a využívania vodičov a automobilov členmi, ktoré je v rozpore so všeobecnou zásadou, že k využívaniu vozového parku, ktoré prísne nesúvisí s plnením povinností členov Dvora audítorov, by nemalo dochádzať za žiadnych okolností;
50.	konštatuje, že Útvar pre vnútorný audit Dvora audítorov vydal v roku 2023 16 audítorských odporúčaní týkajúcich sa etiky, portálu transparentnosti, konfliktov záujmov zamestnancov, etického výboru a členov Dvora audítorov; konštatuje, že zo 16 odporúčaní bolo do 30. júla 2024 dokončených 5 odporúčaní, 8 odporúčaní bude dokončených do konca roka 2024 a dokončenie 3 odporúčaní sa oneskorilo;
51.	víta väčší rozsah informácií zverejňovaných o služobných cestách členov, ale pripomína žiadosť Európskeho parlamentu o poskytovanie informácií o služobných cestách počas celého mandátu členov; víta revíziu kódexu správania členov, podľa ktorej sa členom zakazuje zastávať akúkoľvek čestnú pozíciu v politickej organizácii, čím sa plní žiadosť Európskeho parlamentu, aby členovia nemali žiadne formalizované politické prepojenia; berie na vedomie, že závery správy o vnútornom audite v oblasti etiky sa mali oznámiť predsedníčke Európskeho parlamentu a predsedovi Výboru pre kontrolu rozpočtu v 3. štvrťroku 2024, a vyzýva Dvor audítorov, aby ich v celom rozsahu poskytol Výboru pre kontrolu rozpočtu; naliehavo vyzýva Dvor audítorov, aby zverejňoval rozhodnutia o vylúčení, ak členovia alebo zamestnanci deklarujú konflikt záujmov, čím sa zabezpečí väčšia transparentnosť v procese auditu;
52.	konštatuje, že všetci členovia Dvora audítorov majú hlavné bydlisko v Luxemburgu, ako sa vyžaduje v článku 10 kódexu správania členov a bývalých členov Dvora audítorov;
53.	víta skutočnosť, že Dvor audítorov zrevidoval politiku prístupu verejnosti k dokumentom, ktorá odráža vývoj európskej judikatúry, a zjednodušil postup vybavovania žiadostí o prístup k dokumentom a opakovaných žiadostí; pripomína skutočnosť, že uplatňovanie škandinávskej zásady prístupu verejnosti k úradným záznamom v Únii bolo pre niektoré členské štáty nevyhnutnou podmienkou pre vstup do Únie, a zdôrazňuje, že jej nedodanie by poškodilo povesť Únie ako spoločenstva založeného na zásadách právneho štátu;
54.	vyjadruje poľutovanie nad tým, že ročný zoznam zákaziek presahujúcich prahovú hodnotu podľa smernice (> 140 000 EUR na služby/dodávky; > 5 382 000 EUR na práce), ktoré sa dokončili v roku 2023, nie je na webovom sídle Dvora audítorov k dispozícii; vyzýva Dvor audítorov, aby tento zoznam bezodkladne zverejnil ako samostatný dokument a zabezpečil k nemu používateľsky ústretový prístup;
55.	s nadšením oceňuje a očakáva, že Dvor audítorov spojí všetky vnútorné pravidlá stratégie boja proti podvodom do jedného spoločného dokumentu;
56.	naďalej odmieta odôvodnenie rozhodnutia Dvora audítorov nepristúpiť k registru transparentnosti, keďže nemá osobitný záujem na ovplyvňovaní rozhodovania, nad rámec poskytovania faktov a objektívnej spätnej väzby o programoch Únie; konštatuje, že všetky správy Dvora audítorov sú verejne dostupné a podliehajú prísnemu postupu zúčtovania s kontrolovanými subjektmi; opakuje svoju dôraznú výzvu, aby sa Dvor audítorov pridal k registru transparentnosti EÚ s cieľom dodržiavať základné zásady transparentnosti, pričom nevzniknú žiadne prekážky jeho úplnej nezávislosti;
57.	dôrazne nabáda Dvor audítorov, aby opätovne zvážil svoje stanovisko k registru transparentnosti EÚ, ktorý bol vytvorený Medziinštitucionálnou dohodou z 20. mája 2021 medzi Európskym parlamentom, Radou Európskej únie a Európskou komisiou o povinnom registri transparentnosti;
58.	víta významný pokrok, ktorý sa v roku 2023 dosiahol pri vytváraní ekosystému správy dokumentov (DOME), konkrétne poskytovanie a zavádzanie nového elektronického podpisu, ako aj základného modulu schvaľovania PASS (proces schvaľovania, podpisovania a odosielania dokumentov) prostredníctvom konkrétnych postupov schvaľovania dokumentov; nabáda Dvor audítorov, aby ďalej napredoval za svojimi cieľmi, ktorými sú digitalizácia postupov kontroly a schvaľovania a zlepšovanie ich efektívnosti;
59.	konštatuje, že Dvor audítorov sa naďalej aktívne zapájal do činnosti skupiny pre vznikajúce technológie v rámci Medziinštitucionálneho výboru pre digitálnu transformáciu; konštatuje, že tím DATA (údaje a technológie pre audit), zriadený v roku 2021, sa naďalej usiloval plniť plán rozvoja na lepšie využívanie technológií na podporu cieľov auditov Dvora audítorov; berie na vedomie najmä prípravu analýzy príležitostí a výziev spojených s umelou inteligenciou, ktorým čelí Dvor audítorov a jeho audítorská práca; pripomína, že je dôležité zlepšovať digitalizáciu audítorskej práce; víta všetko úsilie v tomto smere, ktoré Dvor audítorov naďalej vynakladá, pretože digitalizácia v kombinácii so zvýšeným počtom návštev na mieste môže vymedziť systém efektívnej a presnej audítorskej práce;
Digitalizácia, kybernetická bezpečnosť a ochrana údajov
60.	vyjadruje Dvoru audítorov uznanie za dobrý pokrok pri vykonávaní jeho plánu kybernetickej bezpečnosti na roky 2022 – 2024 za posledné dva roky; konštatuje, že sedem z vysoko prioritných úloh bolo dokončených, šesť sa plní a jedna je pozastavená; konštatuje, že dve zo stredne prioritných úloh boli dokončené, štyri sa plnia a tri sa ešte nezačali plniť;
61.	oceňuje, že medzi splnenými úlohami sú aj nasledovné:
1.	nasadenie riešenia EDR v súvislosti s koncovými bodmi a prijatie riešenia XDR založeného na cloude, ktoré koreluje telemetriu vysielanú agentmi EDR so spravodajskými informáciami o hrozbách z rôznych zdrojov s cieľom odhaliť ukazovatele narušenia;
2.	prepracovanie architektúry a konfigurácie platformy SIEM, ktorá zlepšila výkonnosť a spoľahlivosť systému, spolu s dodatočnými zdrojmi logov, ktoré sa pridali s cieľom zlepšiť monitorovanie bezpečnosti IT prostredia;
3.	výmena zariadení VPN za vzdialený prístup prostredníctvom služby SASE s cloudovou štruktúrou a nulovou dôverou, ktorá znižuje plochu útoku a umožňuje granulárny prístup k aplikáciám na diaľku;
4.	posilnenie ochrany pred e-mailovými hrozbami umožnením nových funkcií na e-mailových bezpečnostných filtroch, ktoré umožňujú lepšie odhaľovanie spamu aj škodlivých príloh;
5.	vykonávanie penetračných testov oddeleniami Dvora audítorov vystavenými internetu;
6.	zavedenie softvérového nástroja na ochranu dôvernosti citlivých informácií prenášaných v spoločnom využívaní súborov;
62.	naliehavo vyzýva Dvor audítorov, aby pre inštitúcie a agentúry EÚ vypracoval rámec auditu kybernetickej bezpečnosti, ktorým sa zabezpečia harmonizované bezpečnostné normy a opatrenia na zvýšenie odolnosti proti kybernetickým hrozbám;
63.	s uznaním konštatuje, že Dvor audítorov vykonáva aspoň tri phishingové cvičenia ročne s cieľom zvýšiť informovanosť používateľov o tejto kybernetickej hrozbe; ďalej konštatuje, že Dvor audítorov každé tri roky vykonáva komplexné posúdenie kybernetickobezpečnostných rizík; navrhuje Dvoru audítorov, aby pre všetkých zamestnancov pravidelne organizoval povinné školenia o kybernetických hrozbách, ktoré budú zahŕňať osvedčené postupy na bezpečné používanie umelej inteligencie;
64.	s úľavou konštatuje, že počas kybernetického incidentu v júli 2023, počas ktorého bola jedna z obvodových bezpečnostných brán ohrozená zneužitím zraniteľnosti softvéru, neboli zaznamenané žiadne stopy po exfiltrácii údajov alebo vniknutí narušiteľa do iných informačných systémov Dvora audítorov; konštatuje, že dodávateľ odhalil zraniteľnosť softvéru len dva dni pred incidentom;
65.	oceňuje prácu tímu reakcie na núdzové počítačové situácie v európskych inštitúciách, orgánoch a agentúrach (CERT-EU), ktorá incident oznámila Dvoru audítorov, pomohla vyšetriť jeho rozsah a vykonala forenznú analýzu; konštatuje, že po incidente Dvor audítorov obnovil zálohu systému a aktualizoval softvér, čím sa napravili zraniteľné miesta, ktoré útočník zneužíval; ďalej konštatuje, že v nasledujúcich týždňoch Dvor audítorov postupne uplatnil na zariadenia niekoľko dodatočných preventívnych opatrení odporúčaných tímom CERT-EU s cieľom odstrániť všetky možné nezistené stopy po malvéri;
66.	s uznaním konštatuje, že Dvor audítorov v roku 2023 preskúmal a aktualizoval svoj plán reakcie na kybernetické incidenty a vytvoril formulár na zaznamenávanie takýchto incidentov v nástroji na riadenie IT služieb; zdôrazňuje skutočnosť, že táto forma zohľadnila skúsenosti získané z incidentu z júla 2023, keďže sa zamerala na zhromažďovanie všetkých informácií, ktoré by mohli byť užitočné pri riešení kybernetického incidentu;
Budovy
67.	konštatuje, že v roku 2023 boli dokončené práce súvisiace s modernizáciou technických inštalácií na všetkých poschodiach budovy K2 a optimalizáciou využívania jej spoločných priestorov; konštatuje, že Dvor audítorov vyčlenil 6 445 635,82 EUR z celkového rozpočtu vo výške 6 902 185,54 EUR; vyjadruje Dvoru audítorov uznanie za to, že neprekročil odhadovaný rozpočet; vyzýva ostatné inštitúcie Únie, aby nasledovali príkladné rozpočtové riadenie Dvora audítorov;
68.	oceňuje, že vo februári 2023 boli predložené výsledky auditu prístupnosti všetkých budov Dvora audítorov, ktorý vykonal externý konzultant, s cieľom uspokojiť potreby osôb so zníženou pohyblivosťou alebo iným zdravotným postihnutím; konštatuje, že audit sa týkal všetkých troch budov, spoločných priestorov, parkovísk a iných priestorov; uvedomuje si, že navrhované opatrenia sa prehodnocujú a za normálnych okolností by boli predmetom konkrétneho projektu, ale ich vykonávanie bude vo veľkej miere závisieť od dostupnosti rozpočtových prostriedkov;
Životné prostredie a udržateľnosť
69.	konštatuje, že v roku 2023 Dvor audítorov investoval veľa svojho úsilia o zníženie vplyvu na životné prostredie do opatrení na úsporu energie, ako je výmena tradičných žiaroviek za žiarovky LED, zníženie počtu hodín vetrania a generálna oprava určitých technických systémov vo svojich budovách; ďalej konštatuje, že Dvor audítorov v lete 2023 zaviedol osobitné opatrenia na úsporu energie, ktorými sa spotreba elektrickej energie znížila o 12 % v porovnaní s letom 2022, čo viedlo k úsporám vo výške 26 976 EUR;
70.	konštatuje, že v roku 2023 Dvor audítorov podpísal dohodu s luxemburskými orgánmi o vypracovaní plánu mobility; očakáva aktuálne informácie o tejto iniciatíve;
Medziinštitucionálna spolupráca
71.	zdôrazňuje skutočnosť, že v roku 2023 audítori Dvora audítorov strávili 1 370 dní v inštitúciách, orgánoch, úradoch a agentúrach Únie a v rôznych medzinárodných organizáciách a súkromných audítorských spoločnostiach v porovnaní s 945 dňami v roku 2022;
72.	vyzýva na formalizáciu každoročného medziinštitucionálneho dialógu medzi Dvorom audítorov, Európskym parlamentom, Radou a Komisiou o kontrole rozpočtu, aby sa zabezpečilo systematické prijímanie opatrení v nadväznosti na zistenia auditu a zlepšil dohľad nad výdavkami EÚ;
73.	opätovne pripomína, že účinná spolupráca medzi Dvorom audítorov a Komisiou bude obmedzená, pokiaľ Komisia neprijme metodiku Dvora audítorov na posudzovanie miery chybovosti, ktorá je založená na nezávislom a komplexnom hodnotení všetkých porušení pravidiel, na rozdiel od Komisie, ktorá sa zameriava na vymáhateľné chyby;
74.	víta skutočnosť, že Dvor audítorov úzko spolupracuje s úradom OLAF aj Európskou prokuratúrou, a to aj prostredníctvom organizovania seminárov a podujatí na zvyšovanie informovanosti a výmenou poznatkov a skúseností; ďalej konštatuje, že Dvor audítorov v roku 2023 postúpil 20 prípadov podozrenia z podvodu úradu OLAF a 17 takých prípadov Európskej prokuratúre; zdôrazňuje svoje stanovisko, že všetky podozrenia z podvodu by sa mali urýchlene postupovať úradu OLAF a Európskej prokuratúre na dôkladné vyšetrenie;
75.	vyzýva Dvor audítorov, aby zriadil štruktúrovaný mechanizmus spolupráce s úradom OLAF a Európskou prokuratúrou v oblasti odhaľovania podvodov, ktorého súčasťou budú dohody o výmene údajov v reálnom čase a spoločný audítorský prístup pre vysokorizikové oblasti financovania EÚ;
76.	je presvedčený, že jednotný integrovaný informačný systém na hĺbkovú analýzu údajov a hodnotenie rizika by mohol byť cenným zdrojom údajov, čo by Dvoru audítorov, úradu OLAF a Európskej prokuratúre umožnilo posilniť ich úsilie v oblasti auditu a kontroly; zdôrazňuje, že k takémuto systému a údajom, ktoré sú v ňom obsiahnuté, by sa mal poskytnúť neobmedzený prístup, že by sa na tento prístup nemali vzťahovať žiadne neodôvodnené obmedzenia a že v rámci auditov Dvora audítorov by sa malo okamžite umožniť prehliadanie a využívanie ďalších digitálnych nástrojov a vznikajúcich technológií;
77.	vyjadruje poľutovanie nad tým, že napriek zlepšenému prístupu k dokumentom a informáciám EIB Dvor audítorov nemá mandát na audit operácií financovaných z vlastných zdrojov EIB; žiada, aby sa tento mandát udelil Dvoru audítorov vzhľadom na poslanie EIB sledovať ciele Únie a na rastúcu úlohu EIB v hospodárskom a politickom prostredí Únie, ktorá presahuje využívanie rozpočtu Únie na zaručenie jej operácií; zdôrazňuje osobitnú správu Dvora audítorov č. 05/2023 s názvom Finančné prostredie EÚ – nesúrodá konštrukcia vyžadujúca si ďalšie zjednodušenie a systém vyvodzovania zodpovednosti, v ktorej Dvor audítorov uviedol, že by sa mal stanoviť mandát na verejný audit pre všetky druhy financovania politík Únie;
78.	konštatuje, že v roku 2023 Dvor audítorov 22 rôznym výborom a pracovným skupinám Rady predstavil 29 osobitných správ, 1 preskúmanie a 1 stanovisko. ďalej konštatuje, že v tom istom roku sa zástupcovia Dvora audítorov zúčastnili na 23 zasadnutiach zameraných na udelenie absolutória za plnenie rozpočtu Únie za rozpočtové roky 2021 a 2022;
79.	s uznaním konštatuje, že členovia a vedenie Dvora audítorov preukázali aktívnu angažovanosť v roku 2023 a predstavili svoju prácu na 120 stretnutiach s národnými vládami a vládnymi orgánmi v 25 členských štátoch, z ktorých väčšina zahŕňala ministrov alebo ministerstvá financií; ďalej konštatuje, že v tom istom roku členovia a zamestnanci Dvora audítorov prezentovali svoju prácu na 91 stretnutiach s národnými alebo regionálnymi parlamentmi v 19 členských štátoch, najmä prostredníctvom výborov, ktoré sa zaoberajú rozpočtovými, finančnými alebo audítorskými záležitosťami alebo záležitosťami EÚ; naliehavo vyzýva Dvor audítorov, aby zintenzívnil spoluprácu s vládami krajín s najvyššou mierou chybovosti a podporil intenzívnejší dialóg a spoluprácu s cieľom účinne riešiť tieto otázky;
Komunikačná činnosť
80.	konštatuje, že v roku 2023 bol na komunikačné a propagačné činnosti Dvora audítorov vyčlenený rozpočet vo výške 225 000 EUR s mierou využitia 81,13 % (182 549,84 EUR); konštatuje, že väčšina rozpočtu sa vynaložila na služby monitorovania médií (81 650 EUR) a na tlačové opatrenia (12 348 EUR), po ktorých nasledovali výdavky na vzťahy so zainteresovanými stranami, ktoré zahŕňali najmä náklady na politickú spravodajskú platformu (57 891 EUR), komunikačné činnosti (28 002,88 EUR), sociálne médiá (1 486,52 EUR) a publikácie (1 171,44 EUR);
81.	dôrazne podporuje silnejúcu mediálnu stratégiu Dvora audítorov, ktorej výsledkom je viac ako 22 000 novinových článkov online súvisiacich s jeho audítorskými správami, inými publikáciami alebo s Dvorom audítorov vo všeobecnosti, čím sa potvrdzuje stúpajúci trend v mediálnom pokrytí zaznamenaný v posledných rokoch (2022: 20 000; 2021: 18 000); zdôrazňuje skutočnosť, že takmer 54 000 príspevkov na sociálnych médiách svedčí o tom, že organický rast pokračuje, pričom čísla za rok 2022 predstavujú veľký výkyv (2022: 110 000; 2021: 49 000);
82.	víta skutočnosť, že v roku 2023 vydal Dvor audítorov 45 tlačových správ v 24 jazykoch EÚ, ako aj informačné poznámky, oznámenia pre médiá a v niektorých jazykoch aj (okamžite použiteľné) zvukové vyhlásenia; ďalej konštatuje, že Dvor audítorov usporiadal 21 online tlačových konferencií a šesť dodatočných tlačových konferencií k výročnej správe zameraných na konkrétne krajiny; zdôrazňuje skutočnosť, že tlačové konferencie Dvora audítorov celkovo prilákali 590 novinárov, z ktorých väčšina zastupovala významné médiá v členských štátoch;
83.	s uznaním konštatuje, že v roku 2023 spustil Dvor audítorov nové webové sídlo, ktoré navštívilo viac ako jeden a pol milióna ľudí, pričom počet individuálnych návštevníkov bol približne 700 000, čo predstavuje nárast o viac ako 14 % v porovnaní s rokom 2022; víta skutočnosť, že do konca roka 2023 prilákali tri účty Dvora audítorov na sociálnych sieťach (X (predtým Twitter), LinkedIn a Facebook) približne 48 000 sledovateľov, čo predstavuje nárast v porovnaní so 45 000 v roku 2022 a s 39 000 sledovateľmi v roku 2021;
84.	vysoko oceňuje, že Dvor audítorov posudzuje pravdepodobný vplyv a užitočnosť svojej práce, ako ju vnímajú čitatelia jeho správ z Európskeho parlamentu, Rady, Komisie, agentúr Únie, stálych zastúpení členských štátov, agentúr členských štátov a najvyšších kontrolných inštitúcií, mimovládnych organizácií, akademickej obce, médií a ďalších strán; v tejto súvislosti konštatuje, že Dvor audítorov od roku 2018 vykonáva anonymizované elektronické prieskumy, v ktorých žiada čitateľov, aby poskytli spätnú väzbu ku kvalite vybraných správ a predložili všeobecné návrhy týkajúce sa práce Dvora audítorov; zdôrazňuje, že v roku 2023 uviedlo 85 % z približne 1 060 respondentov, že správy Dvora audítorov sú užitočné pre ich prácu, a 78 % bolo toho názoru, že tieto správy majú dosah.



image1.png




